कोशीमा आगलागीबाट ८ महिनामा २१ को मृत्यु, १५ करोड बढीको क्षति
कोशी प्रदेशका १४ वटै जिल्ला आगलागीबाट प्रभावित भएका छन् । सातायता प्रदेशका हरेक जिल्लामा दिनहुँ आगलागीका घटना भइरहेका छन् । प्रहरीका अनुसार फागुन अन्तिम साता र चैतको पाँच दिनमा मात्र कोशी प्रदेशमा २ सय ६६ स्थानमा आगलागी हुँदा तीन जनाले ज्यान गुमाएको र १ सय ६० घर जलेर नष्ट भएका छन् ।
विराटनगर — कोशी प्रदेशका १४ वटै जिल्ला आगलागीबाट प्रभावित भएका छन् । सातायता प्रदेशका हरेक जिल्लामा दिनहुँ आगलागीका घटना भइरहेका छन् । प्रहरीका अनुसार फागुन अन्तिम साता र चैतको पाँच दिनमा मात्र कोशी प्रदेशमा २ सय ६६ स्थानमा आगलागी हुँदा तीन जनाले ज्यान गुमाएको र १ सय ६० घर जलेर नष्ट भएका छन् ।गत शनिबार भएको आगलागीबाट खरानी भएको मोरङको रंगेली नगरपालिका–३ बावुसाहेब टोलको सन्थाल बस्ती । तस्बिर : विनोद भण्डारी/कान्तिपुरगत साउनदेखि चैत ५ गतेसम्म प्रदेशभर ८ सय ७० स्थानमा आगलागी हुँदा २१ जनाले ज्यान गुमाएको प्रदेश प्रहरी कार्यालयको तथ्यांक छ । यो अवधिमा आगलागीबाट ९७ जना घाइते भएका छन् । प्रदेश प्रहरी कार्यालयका सूचना अधिकारी डीएसपी सुनिल दाहालले आगलागीबाट १५ करोड रुपैयाँभन्दा बढीको क्षति भएको बताए ।आगलागीको मुख्य कारण असावधानी, विद्युत् सर्ट र पहाडी क्षेत्रमा मानिसले नै घाँसपात तथा निगुरो राम्रोसँग उमार्न डढेलो लगाउँदा आगो बस्तीमा पुगेर विनाश गरेको पाइएको डीएसपी दाहालले बताए । प्रहरीका अनुसार चालु आर्थिक वर्षमा मोरङका २ सय ३ स्थानमा आगलागी हुँदा ८ जनाले ज्यान गुमाएका छन् भने २४ जना घाइते भएका छन् । त्यसैगरी भोजपुरका ३० स्थानमा आगलागी हुँदा चार जनाले ज्यान गुमाएका छन् । झापामा १ सय ३८ स्थानमा आगलागी हुँदा तीन जनाले ज्यान गुमाउनुका साथै दुई जना घाइते भएका छन् । ओखढुंगामा ३७ स्थानमा आगो लाग्दा एक जनाले, पाँचथरमा २१ स्थानमा आगलागी हुँदा दुई जनाले, सोलुखम्बुका ५१ स्थानमा आगलागी हुँदा दुई जनाले र ताप्लेजुङका ३० स्थानमा आगलागी हुँदा एक जनाले ज्यान गुमाएका छन् ।प्रहरीका अनुसार धनुकाटामा ३१ इलाममा ३३, खोटाङमा ४० तेह्रथुममा ३७, उदयपुरमा ४६ र सुनसरीका १ सय ४१ स्थानमा आगलागीका घटना छन् । धनकुटामा एक, झापामा दुई, मोरङमा २४, ओखढुंगामा एक संखुवासभामा ४, सुनसरीमा ५३ जना आगोले पोलेर घाइते भएको प्रहरीको तथ्यांक छ । गत शनिबार भोजपुरको हतुवागढी–७ पिप्लेमा आगलागी हुँदा एकाघरका तीन बालबालिकाको जलेर मृत्यु भयो । त्यसैदिन भोजपुरकै टक्सार बजारमा आगलागी हुँदा ७ घर र १० गोठ खरानी भएको प्रहरीको तथ्यांक छ ।शनिबार नै मोरङको रंगेली नगरपालिका–३ बावुसाहेब टोलको सन्थाल बस्तीमा विद्युत्को लठ्ठाबाट निस्किएको आगोले बस्तीका सबै २२ घर नै सखाप हुँदा १ सय १८ जनाको त्रिपालमुनि बास भएको छ ।गत शनिबार र आइतबार सबैभन्दा बढी स्थानमा आगलागी भएको प्रहरीको विवरण छ । शनिबार मात्र सोलुखुम्बुमा ११, तेह्रथुममा ५, ओखलढुंगामा १, पाँचथरमा ३, इलाममा ३, खोटाङमा २, भोजपुरमा ३, उदयपुरमा ३, मोरङमा ३ स्थानमा आगलागीका घटना भएका थिए । त्यसैगरी आइतबार संखुवासभामा २, खोटाङमा ३, ओखलढुंगामा १, सुनसरीमा ३, तेह्रथुममा ३, मोरङमा १, उदयपुरमा २, धनकुटामा २ र सोलुखुम्बुमा १ वटा आगलागीका घटना भएका थिए ।प्रत्येक मृतक परिवारलाई एक लाख राहतभोजपुरको हतुवागढी–७ पिप्लेमा शनिबार आगलागीमा ज्यान गुमाएका तीन बालबालिकाका परिवारलाई मंगलबार कोशी प्रदेश सरकारले एक/एक लाख रुपैयाँ राहत प्रदान गरेको छ । स्थानीय केदार कार्कीको गाईगोठमा आगलागी हुँदा गोठमा खेलिरहेका एकै परिवारका ७ वर्षीय दीपशिखा कार्की, ५ वर्षीय प्रनिश कार्की र ३ वर्षीय दियुनिष कार्कीको जलेर मृत्यु भएको थियो । मृतक तीनै जना केदार र उनका भाइ रमेशका सन्तान हुन् । मुख्यमन्त्री केदार कार्कीसहितको टोलीले मंगलबार घटनाको स्थलगत अनुगमन गर्दै पीडित परिवारलाई एक–एक लाख रुपैयाँ राहत वितरण गरेका छन् ।